SA se goedkoopste motortjie opgeknapSuzuki het oor die afgelope paar jaar vreeslik gewild geraak vir sy bekostigbare, betroubare karretjies. Die bekostigbaarste is die S-Presso. Ons ken die S-Presso goed nadat ons hom die eerste keer onder hande gehad in sy tuisland, Indië. Die karretjie het in die tussentyd werklik gewild geraak op eie bodem. ŉ Klein, regop karretjie en nou met sitplek vir vyf (dalk vier en ŉ half), en ŉ lekker kattebak. Daar is moderne luukshede soos elektriese vensters, lugreëling en Apple CarPlay of Android Auto met ŉ raakskerminligtingstelsel. Daar is nie nét ŉ paar tierlantyntjies bygevoeg nie – daar is sluitweerremme met elektroniese remkragverspreiding, stabiliteitsbeheer en twee lugsakke sowel as ISOFIX-monteringspunte. Indrukwekkend vir dié klas voertuig. Onder die kap is ŉ nuwer Dualjet‑1.0‑driesilinderpetrolenjin. Hy bied dieselfde 49 kW en 89 Nm as die vorige enjin, maar brandstofverbruik is wesenlik verbeter tot 4,4 ℓ/100 km. Teen 4,4 ℓ/100 km en sy piepklein 27 ℓ-brandstoftenk bied die S-Presso ŉ reikafstand van 613 km. Teen vandag se petrolprys van R22,64 per liter sal dit R611,28 kos om hom vol te maak (of byna R1 per kilometer). Ek het die afgelope Paasnaweek my karavaan met ŉ Ford Everest V6 gesleep. Dit het my R3,40 per km gekos, en R1 608 om vol te maak. Op die pad kan ŉ mens die opknappings in die S-Presso voel. Dis ŉ oulike buksie en die toevoeging van sierwiele rond die pakket baie mooier af. Die skoner ontwerp vertoon ook heelwat beter as sy voorganger. Daar is egter een enkele kwaal. Die stuur draai nie self terug na nul grade toe nie. Daar is ŉ paar grade om nul waar die stuur heel vaag is en vir die S-Presso laat voel asof hy bietjie ronddwaal. Ek is oortuig dit is ŉ kalibrasieprobleem en kan reggestel word. Ek sal die S-Presso só opsom: Dis die bekostigbaarste tjor in die land. Suzuki is al vir ŉ hele paar maande die derde grootste handelsmerk in Suid-Afrika wanneer dit by verkope kom. Suzuki bied ŉ 5 jaar/200 000 km-waarborg en ŉ diensplan teen dié prys. Indien die begroting knyp, kan ek aan geen rede dink hoekom mens nie na een sou kyk nie. Die reeks lyk só: Die kompetisie lyk só: 2 jaar/30 000 km‑diensplan 2 jaar/30 000 km‑diensplan 2 jaar/30 000 km‑diensplan Tussen dié mededingers verkies ek die ontwerp van die Celerio bó die S-Presso, maar die S-Presso bied meer spasie in die binneruim. Indien die begroting effens gerek kan word, is die Swift beslis die beste kar hier met ŉ sterker enjin plus meer spasie.